C 433/53

ET

17. septembril 2020 esitatud hagi – Evropská vodní doprava-sped. jt versus parlament ja nõukogu

(Kohtuasi T-576/20)

(2020/C 433/68)

Kohtumenetluse keel: saksa

Pooled

Hagejad: Evropská vodní doprava-sped. s. r. o. (Praha, Tšehhi Vabariik), Konakl s. r. o. (Klíčany, Tšehhi Vabariik), Eurex AD s. r. o. (Děčín, Tšehhi Vabariik), Ladislav Říha (Heřmanov, Tšehhi Vabariik), Vladimír Hurych (Ústí nad Labem, Tšehhi Vabariik) (esindaja: advokaat A. Verny)

Kostjad: Euroopa Parlament ja Euroopa Liidu Nõukogu

Nõuded

Hagejad paluvad Üldkohtul:

— tühistada määrus (EL) 2020/1054 (1), millega muudetakse määrust (EÜ) nr 561/2006 ning määrust (EL) nr 165/2014, mis on vastu võetud lähtudes direktiivist (EL) 2018/957 (2), millega muudeti direktiivi 96/71/EÜ (3) töötajate lähetamise kohta;

— tühistada määrus (EL) 2020/1055 (4), millega muudetakse määruseid (EÜ) nr 1071/2009, (EÜ) nr 1072/2009 ja (EL) nr 1024/2012, mis on vastu võetud lähtudes direktiivist (EL) 2018/957, millega muudeti direktiivi 96/71/EÜ töötajate lähetamise kohta;

— tühistada direktiiv (EL) 2020/1057 (5), millega korraldatakse direktiivide 96/71/EÜ ja 2014/67/EL kohaldamine ning muudetakse direktiivi 2006/22/EÜ (6), ning mis oli vastu võetud direktiivi (EL) 2018/97 alusel, millega muudeti direktiivi 96/71/EÜ töötajate lähetamise kohta;

— juhul kui hagi tunnistatakse vastuvõetavaks, siis liita käesolev menetlus kohtuasjadega C-626/18 ja C-620/18 kohtuotsuse huvides Üldkohtu kodukorra artiklit 68 analoogia alusel kohaldades;

— mõista Euroopa Parlamendilt ja Euroopa Liidu Nõukogult Üldkohtu kodukorra artikli 87 lõike 2 alusel välja kohtukulud.

Väited ja peamised argumendid

Hagi põhjenduseks esitavad hagejad järgmised väited.

Tulenevalt hagiavalduses esitatud kolmest esimesest nõudest on tähtaegselt esitatud hagi peamine ese Euroopa Parlamendi ja Euroopa Liidu Nõukogu õigusaktid, mis väidetavalt on hagejaid diskrimineerivad ja konkurentsiõiguslikult halvemasse olukorda seadvad ning mis on vastu võetud lähtudes direktiivist (EL) 2018/957, millega muudeti direktiivi 96/71/EÜ töötajate lähetamise kohta.

Hagejad leiavad, et need õigusnormid kujutavad maanteeveo sektoris endast nn liikuvuspaketi kujul olulist eelist, võrreldes siduvate normidega, mis hagejate suhtes jätkuvalt kehtivad direktiivi (EL) 2018/957 alusel.

Teise võimalusena paluvad hagejad sarnaselt Poola Vabariigiga kohtuasjas C-626/18 ja Ungari Vabariigiga kohtuasjas C-620/18 täies ulatuses või kolmanda võimalusena osaliselt tühistada direktiiv (EL) 2018/957, kuna direktiiv on hagejate teenuse osutamise sektori väidetava diskrimineerimise alus.

(1) Euroopa Parlamendi ja nõukogu 15. juuli 2020. aasta määrus (EL) 2020/1054, millega muudetakse määrust (EÜ) nr 561/2006 maksimaalse ööpäevase ja iganädalase sõiduaja, minimaalsete vaheaegade ning ööpäevaste ja iganädalaste puhkeperioodide miinimumnõuete osas ning määrust (EL) nr 165/2014 sõidumeerikute abil positsioneerimise osas (ELT 2020, L 249, lk 1).

(2) Euroopa Parlamendi ja nõukogu 28. juuni 2018. aasta direktiiv (EL) 2016/957, millega muudetakse direktiivi 96/71/EÜ töötajate lähetamise kohta seoses teenuste osutamisega (ELT 2018, L 173, lk 16).

(3) Euroopa parlamendi ja nõukogu 16. detsembri 1996. aasta direktiiv 96/71/EÜ töötajate lähetamise kohta seoses teenuste osutamisega (EÜT 1997, L 18, lk 1; ELT eriväljaanne 05/02, lk 431).

(4) Euroopa Parlamendi ja nõukogu 15. juuli 2020. aasta määrus (EL) 2020/1055, millega muudetakse määruseid (EÜ) nr 1071/2009, (EÜ) nr 1072/2009 ja (EL) nr 1024/2012 eesmärgiga kohandada neid autovedude sektoris toimunud arenguga (ELT 2020, L 249, lk 17).

(5) Euroopa Parlamendi ja nõukogu 15. juuli 2020. aasta direktiiv (EL) 2020/1057, millega kehtestatakse seoses direktiividega 96/71/EÜ ja 2014/67/EL sõidukijuhtide lähetamist autovedude sektoris reguleerivad erinormid ning muudetakse direktiivi 2006/22/EÜ seoses täitmise tagamise nõuetega ja määrust (EL) nr 1024/2012 (ELT 2020, L 249, lk 49).

(6) Euroopa Parlamendi ja nõukogu 15. märtsi 2006. aasta direktiiv 2006/22/EÜ, mis käsitleb nõukogu määruste (EMÜ) nr 3820/85 ja (EMÜ) nr 3821/85 rakendamise miinimumtingimusi seoses autovedudega seotud sotsiaalõigusnormidega ja millega tunnistatakse kehtetuks nõukogu direktiiv 88/599/EMÜ (ELT 2006, L 102, lk 35).